Sondre Justad feirer turnélivet: – Det er et stort kick!
24-åringen fra Lofoten har i høst turnert landet rundt, i konsertlokaler hvor oppmøtet i salene har variert fra fullt til stappfullt. Nå har han kun én konsert igjen i 2015, en utsolgt sådan på Rockefeller i Oslo. Etterspørselen der har resultert i ny konsert samme sted i februar. For de som vil mimre fra konsertene, eller skulle ønske de hadde vært der, slipper Justad nå en musikkvideo til tittelsporet fra debutalbumet «Riv i hjertet» – se den øverst i saken. – Jeg hadde lyst til å dele litt fra livet på turné, og la folk kjenne på energien fra konsertene. Jeg ønsket en musikkvideo som ikke var oppstilt, men mer dokumentarisk og personlig, sier Justad. Fikk du med deg? «Faen, så fett» «Riv i hjertet»-låten er nå spilt rundt to millioner ganger på Spotify; albumet gjør det bra på VG-lista. Justad forteller om nye og berusende opplevelser på høstens turné. – Innimellom har publikum sunget så høyt at jeg har slitt med å høre meg selv, og det er jeg ikke vant til fra tidligere. Det blir bare morsommere og morsommere, og kontakten med publikum kjennes bedre og sterkere for hver gang. Det er et stort kick!
Legger Norge for sine føtter på turné, og deler fra stjernetilværelsen i sin nye musikkvideo.